Bloemwater mag steeds nie krane toedraai | Netwerk24
Deur Mike van Rooyen 20 November 2019 18:22
Die Vrystaatse hooggeregshof het gelas dat Bloemwater nie volgende maand die waterkrane mag toedraai na die Mangaung-metro weens skuld wat glo nou al sowat R767 miljoen beloop nie.
Die metro en Bloemwater het 'n ooreenkoms aangegaan. Dit behels dat die krane nie toegedraai sal word voordat die dispuut tussen hulle oor hoeveel die skuld is, deur arbitrasie beslis is of 'n aansoek om verlof om na die konstitusionele hof te appelleer, afgehandel is nie.
Tot tyd en wyl dié arbitrasie of die moontlik appèl afgehandel is, geld 'n bevel in September deur die hooggeregshof.
Daarvolgens mag Bloemwater nie die toevoer na die metro verminder voordat die twee hul onderlinge twis oor hoeveel die skuld is, opgelos kry nie.
Die waterraad se poging om hom tot die appèlhof te wend om teen dié bevel te appelleer het intussen misluk. Nou wil hy hom tot die konstitusionele hof wend.
In die uitspraak in September het waarnemende regter Marina Voges gesê deur waterbeperkings toe te pas kan die grondwetlike regte van die mense in die metro se bedieningsgebied aangetas word. Dit mag hulle selfs van hul basiese voorraad water ontneem.
Die nuutste ooreenkoms wat in die hooggeregshof deur regter Martha Mbhele 'n bevel van die hof gemaak is, kom nadat Bloemwater weer gedreig het om weens die reuse-skuld die watervoorraad na die metro van 7 Desember af te verminder.